PÄÄTÖSLAUSELMA(1)

Matkailu ja kehitys

Yhteinen edustajakokous, joka

- kokoontui Nassaussa (Bahama) 11. - 14. lokakuuta 1999,

- ottaa huomioon komission tiedonannon neuvostolle ja Euroopan parlamentille "Euroopan unionin ja sen jäsenvaltioiden toimintasuunnitelma kestävän matkailun kehittämisen tukemiseksi kehitysmaissa"[KOM(98)0563],

- ottaa huomioon komission tiedonannon neuvostolle ja Euroopan parlamentille "Euroopan yhteisön strategiasta yksityissektorin kehittämiseksi AKT-maissa"[KOM(98)0667],

- ottaa huomioon AKT: n ja EU: n yhteisen edustajakokouksen Strasbourgissa 1. huhtikuuta 1999 hyväksymän päätöslauselman kehitysyhteistyön kulttuuriulottuvuudesta mukaan lukien kulttuuriperintöön ja matkailuun liittyvät asiat,

A. katsoo, että matkailu voi olla tehokas taloudellista kehitystä edistävä tekijä, joka auttaa luomaan kaikentasoista ammattitaitoa edellyttäviä työpaikkoja,

B. ottaa huomioon vaarat, joita matkailun hallitsematon kehittyminen ja siitä johtuva luonnon ylikuormittuminen aiheuttavat ympäristölle ja yhteiskunnalle, ja että matkailulla on vakavia vaikutuksia paikallisiin kulttuureihin ja että se pahentaa ympäristöongelmia kuluttamalla luonnonvaroja ja kuormittamalla liikennettä sekä jätehuoltoa,

C. ottaa huomioon, että toisaalta matkailu vilkastuttaa taloutta esimerkiksi liikenteen, rakentamisen ja elintarviketeollisuuden alalla ja tukee samalla yksityisen sektorin toimintaa ja voi näin ollen auttaa saavuttamaan yhden EU: n ja AKT: n kehitysyhteistyön tärkeimmistä tavoitteista,

D. ottaa huomioon, että kulttuuriarvojen säilyttäminen, jolla on erittäin suuri arvo historiallisista, taiteellisista, sivistyksellisistä, yhteiskunnallisista ja taloudellisista syistä, vaikuttaa suuresti kunkin alueen maineeseen matkailukohteena, koska hyvin säilynyt korkealuokkainen kulttuuriperintö houkuttelee matkailijoita ja sijoittajia,

1. on erittäin vakuuttunut siitä, että matkailun lisääntymisen vuoksi on luotava oikeat olosuhteet, joissa AKT-valtioihin suuntautuva matkailu voi edistää ratkaisevasti kyseisten maiden kestävää taloudellista ja yhteiskunnallista kehitystä, köyhyyden lievittämistä ja maiden asteittaista yhdentymistä maailmantalouteen;

2. vetoaa komissioon ja jäsenvaltioihin, että ne tukisivat AKT-valtioita näiden pyrkiessä edistämään ympäristön ja yhteiskunnan kannalta otollista matkailua ja sisällyttäisivät tämän tuen soveltuvassa muodossa tulevaan AKT-valtioiden kanssa tehtävään yleissopimukseen,

3. katsoo, että on ensiarvoisen tärkeää ottaa paikallinen väestö ja paikallisyhteisöjen päättäjät suoraan mukaan ohjelmiin, joilla edistetään kestävää matkailua, jotta toimenpiteet hyväksyttäisiin yleisesti ja niihin oltaisiin valmiita sitoutumaan, ja toteaa, että erityisesti naisten tasavertaista osallistumista olisi helpotettava ja edistettävä;

4. katsoo, että hallitusten, yksityisen sektorin ja kansalaisyhteiskunnan järjestöjen välinen yhteistyö matkailuun liittyvissä järjestelyissä on elintärkeää ja että tätä varten olisi luotava tarvittavat oikeudelliset puitteet;

5. kehottaa komissiota, jäsenvaltioita ja AKT-valtioita osoittamaan kehitystä koskevien yleisten tavoitteiden ja ensisijaisuuksien mukaisesti riittävän osuuden tukivaroista ympäristön ja yhteiskunnan kannalta hyväksyttävän matkailun edistämiseen;

6. odottaa, että EU: n ja AKT: n yhteistyö johtaa käytännön toimenpiteisiin matkailusta johtuvan haitallisen kehityksen pysäyttämiseksi, erityisesti toimenpiteisiin, joilla autetaan lapsipornon, seksuaalisen hyväksikäytön ja seksimatkailun uhreja, ja tarvittaviin toimenpiteisiin tällaisten ilmiöiden ehkäisemiseksi;

7. uskoo, että kun tällaisia toimenpiteitä otetaan käyttöön, erityistä huomiota olisi kiinnitettävä sellaisten pienten ja keskisuurten yritysten tukemiseen, jota toimivat varsinkin suoraan tai välillisesti matkailuun liittyvillä aloilla tai vaalivat kulttuuriperintöä ja kulttuuritapahtumia ja jotka ovat esimerkiksi museoita, muistomerkkien hoitajia, hotelleja, ravintoloita, luonnonpuistojen hoitajia, matkatoimistoja, elinkeinonharjoittajia tai pieniä tuotantolaitoksia;

8. korostaa tässä yhteydessä maisemien suojelun tärkeyttä kaupunkien ja maaseudun suunnittelussa, pitää tärkeänä kulttuuriperinnön säilyttämistä ja korostaa tarvetta suojella rakennuksia ja kulttuurikohteita;

9. pitää erittäin tärkeänä sen varmistamista, ettei matkailu vaaranna ympäristöä, kulttuuria eikä perinteisiä elämäntapoja, ja vetoaa sen vuoksi EU: n jäsenvaltioihin, AKT-valtioihin, komissioon ja Euroopan investointipankkiin, että nämä pyrkisivät - erityisesti maissa, joissa matkailu on laajamittaista toimintaa - varmistamaan kulttuurin ja matkailun välistä tasapainoa korostavien politiikkojen noudattamisen asettamalla tavoitteeksi kestävän kehityksen ja suorittaisivat arviointeja, määrittelisivät toiminta-alueita ja järjestäisivät tärkeimpien toimijoiden välisiä vuoropuheluita;

10. kehottaa yhteispuheenjohtajiaan välittämään tämän päätöslauselman AKT-EU-neuvostolle ja komissiolle.

(1) Yhteinen edustajakokous hyväksynyt 14. lokakuuta 1999 Nassaussa (Bahama).